**ОТЧЕТ за осъществената контролна дейност от РИОСВ**

**през месец септември 2019 г.**

***Кратка обобщена информация за осъществената контролна дейност за месец септември 2019 г. и резултати от извършената контролна дейност***

През месец септември 2019 г. от експертите на 16-те регионални инспекции по околната среда и водите (РИОСВ) са извършени 1 643 проверки на 1 388 обекта. В рамките на осъществения контрол от РИОСВ са дадени 469 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 72 бр. актове (АУАН), от които 14 са за констатирано неизпълнение на дадени предписания. Издадени са 52 бр. наказателни постановления (НП), с които са наложени глоби и имуществени санкции на обща стойност 163 440 лв.

Наложени са и 14 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 1 203 795,93 лв.

Постъпилите суми по наложени глоби и санкции са общо 177 496,81 лв.

За периода са приложени 5 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* засилен контрол на обектите с издадени комплексни разрешителни (КР);
* контрол за спазване на изискванията на Закона за биологичното разнообразие (ЗБР).

***Кратък анализ на постигнатите резултати в областта на опазване на околната среда от осъществената контролна дейност***

През месец септември е осъществен засилен контрола на обектите с издадени КР.

За неизпълнение на условия от КР, от РИОСВ Пловдив е съставен АУАН на община Пловдив, от РИОСВ Русе е наложена имуществена санкция, в размер на 20 000 лв., на „Топлофикация Русе“ ЕАД, от РИОСВ София са наложени две имуществени санкции (30 000 лв. и 10 000 лв.) на „Топлофикация София” ЕАД, от РИОСВ Пазарджик е наложена имуществена санкция, в размер на 10 000 лв., на „Ди Ес Смит България” АД, а от РИОСВ Стара Загора е съставен АУАН на „Кастамону България“ АД.

От РИОСВ Стара Загора е приложена ПАМ чрез пломбиране на енергийни котли № 1, № 2, № 3, № 4, № и № 6, експлоатирани от „Брикел“ ЕАД, а от РИОСВ Перник е наложена ПАМ, с която е прекратена експлоатацията на парогенератори № 4 и № 5 на ТЕЦ „Република“, с оператор „Топлофикакация Перник“ АД.

Друг акцент в контролната дейност през месеца е за спазване на изискванията на ЗБР.

В РИОСВ Бургас са постъпили 38 сигнала в т.ч. за бедстващи, ранени или мъртви животински видове. На всички постъпили сигнали е реагирано своевременно и са предприети действия, включително и със съдействието на други компетентни органи.

От РИОСВ Смолян за неправомерно притежаване на препариран екземпляр от защитен вид е глобено физическо лице с 1 000 лв., а от РИОСВ София са наложени глоби, от 100 лв., на две физически лица за неправомерно предлагане за продажба на препариран екземпляр от защитен вид и за неправомерно притежаване на препариран екземпляр от защитен вид.

От РИОСВ Плевен със 150 лв. е глобено физическо лице за събиране на лист липа, без позволително за ползване, издадено по реда на Закона за лечебните растения. За съхранение на 250 кг. обикновен пелин, без необходимото позволително, от РИОСВ Враца с 40 лв. е глобено физическо лице.

В РИОСВ Смолян са постъпили 15 сигнала за нападение на кафява мечка над селскостопанско имущество и домашни животни – с. Кремене (1 бр.) и с. Могилица (1 бр.), община Смолян; с. Триград (2 бр.), с. Кожаре (1 бр.), с. Чуреково (3 бр.) и гр. Девин (1 бр.), община Девин; с. Боровина (1 бр.), община Мадан; с. Орехово (1 бр.) и гр. Чепеларе (2 бр.), община Чепеларе; гр. Неделино (1 бр.) и с. Буйново (1 бр.), община Борино. При проверките е установено, че 14 от щетите са нанесени от кафява мечка, а за една (в гр. Неделино) комисията не може да потвърди, че е нанесена от кафява мечка.

От РИОСВ Монтана са съставени АУАН на три физически лица за разораване на земеделски земи, попадащи в границите на защитена зона от мрежата „Натура 2 000“.

От РИОСВ Бургас са съставени АУАН на две физически лица за навлизане по р. Ропотамо на територията на Резерват (Р) „Ропотамо“ с цел разходка на туристи и на „Олд скул“ ООД за поставени обекти на територията на Природен парк „Странджа“ без съгласуване от компетентните органи.

За паркиране на превозни средства на територията на Р „Калиакра“, от РИОСВ Варна е съставен АУАН на едно физическо лице и са наложени глоби на други три физически лица ( две, в размер на 50 лв., и една в размер на 500 лв.).

Осъществен е контрол на емитерите на вредни вещества в атмосферния въздух.

Във връзка с постъпил в РИОСВ Смолян сигнал за запрашеност в района на местност „Трандевица” е извършена проверка „на място”. При проверката е установено, че образуваните трици в дървопреработващо предприятие се извеждат с лентов транспортьор и се съхраняват на бетонирана площадка на обекта, която не е покрита. Дадено е предписание да се представи в РИОСВ Смолян План-график за предприемане на действия за преустановяване разпиляването на триците, като същото е изпълнено.

От РИОСВ Пловдив са съставени АУАН на „Холсим кариерни материали Пловдив“ АД за неорганизирано емитиране на прахообразни емисии от полето, на което са разположени инсталациите за преработване на добития инертен материал, и на „СТИРОСАУР“ АД за неизвършени собствени периодични измервания на емисиите на вредни вещества, изпускани в атмосферния въздух. За неорганизирано емитиране на емисии в атмосферния въздух е съставен АУАН на „Кариера Студена“ ЕООД (РИОСВ Перник) и е наложена имуществена санкция, в размер на 1 000 лв., на „Ватия Холдинг“ АД (РИОСВ Смолян).

От РИОСВ Враца с 500 лв. е глобено физическо лице за непредставена информация за предходната година за пуснатите на пазара количества продукти, съдържащи летливи органични съединения.

Засилен контрол е осъществен за изпълнение на условията от издадените разрешителни по Закона за водите (ЗВ).

За неизпълнение на условия от разрешителното за заустване на отпадъчни води, от РИОСВ Бургас е наложена имуществена санкция, в размер на 2 000 лв., на община Поморие, от РИОСВ Стара Загора са съставени АУАН на „В и К“ ЕООД, гр. Ямбол, „Лемприер Уул“ ЕООД и „ДИОНИ“ ООД, а от РИОСВ София са наложени имуществени санкции, всяка в размер на 2 000 лв., на „ВМВ – Метал” ЕООД и на „Кастело Прикаст Кънстракшънс” ЕООД.

За превишаване на индивидуалните емисионни ограничения, определени в разрешителното за заустване на отпадъчните води, от РИОСВ Бургас са наложени: еднократна санкция, в размер на 1 170 780 лв., на „ПСОВ Елените“ ЕООД и текущи месечни санкции на „Млечна промишленост Маноя“ ЕООД (2 183 лв.), „Водоснабдяване и Канализация" ЕАД, гр. Бургас (1 042 лв., 1 991 лв. и 472 лв.), „Хелт енд спа холидейс“ ЕООД (32 лв.) и „Парадайз Бийч“ ЕАД (291 лв.), от РИОСВ Пловдив - на „Бизнеспарк Маноле“ ООД (20 664,43 лв.), от РИОСВ Русе - на „Биовет” АД (5 996 лв.), а от РИОСВ Шумен - на „ВиК“ ООД, гр. Търговище (84 лв.). За същото нарушение, са наложени имуществени санкции, от РИОСВ Русе на „В и К“ ООД, гр. Русе (3 000 лв.), от РИОСВ Стара Загора – на ЗП „Атанас Радев“ (1 000 лв.), от РИОСВ Шумен - на „ВиК-Шумен” ООД (1 000 лв.), от РИОСВ Благоевград - на „Екорепласт” ЕООД (2 400 лв.) и от РИОСВ Перник – на „ДИО Перник“ ООД (1 000 лв.).

Извършено е пломбиране на байпасни връзки на канализационната система на гр. Царево (РИОСВ Бургас) и ПСОВ на Млекопреработвателно предприятие в с. Искра, община Ситово (РИОСВ Русе).

От РИОСВ Пловдив е съставен АУАН на „МЕСФУУД“ АД за заустване на отпадъчна вода в повърхностен воден обект без необходимото разрешително, издадено по реда на ЗВ.

Извършен е планирания контрол за спазване на законодателството в областта на управление на отпадъците.

За извършване на дейности с отпадъци без издаден разрешителен документ по реда на Закона за управление на отпадъците, от РИОСВ Плевен е съставен АУАН на физическо лице, от РИОСВ Пловдив са съставени АУАН на „Джостук“ ЕООД, на „Вин Ауто Партс“ ООД и на две физически лица, от РИОСВ Стара Загора е съставен АУАН и е наложена имуществена санкция, в размер на 2 000 лв., на „Траш Юнивърс“ ЕООД, от РИОСВ Хасково е съставен АУАН на ЕТ „Дени – Гюнер Али”, от РИОСВ Пазарджик е съставен АУАН на „Екобулхарт“ ЕООД, от РИОСВ Велико Търново са глобени, в размер на 300 лв. всяко, две физически лица, а от РИОСВ Шумен е наложена имуществена санкция, в размер на 7 000 лв., на „Мебел стил” ООД, за това, че дружеството е предало отпадъци на лице, което не притежава издадено от компетентния орган разрешителен документ.

От РИОСВ Стара Загора е съставен АУАН за неводене на отчетност на отпадъците и е наложена имуществена санкция, в размер на 8 000 лв., за неизпълнение на условие от регистрационен документ, на „Траш Юнивърс“ ЕООД. От екоинспекцията в гр. Стара Загора са наложени имуществени санкции и на „Еко Трейдинг Къмпъни“ ООД (5 500 лв.) за неосигуряване на достъп на контролния орган до площадка на дружеството и на „Ямболен“ АД (7 500 лв.) за неизвършване на следексплоатационни грижи (контрол и мониторинг) на депото за отпадъци в с. Безмер.

За неводене на отчетност за отпадъците, от РИОСВ Смолян с 500 лв. е глобено физическо лице.

От РИОСВ Варна е наложена имуществена санкция, в размер на 5 000 лв., на „Ловмийт енд фиш“ ЕООД (неизвършено сепариране на смесени отпадъци, които се съхраняват на площадката на дружеството); от РИОСВ Велико Търново са съставени АУАН на „Транс инвест 2011“ ООД (непредставени документи за приемане и/или предаване на третираните от дейността на дружеството отпадъци) и на „Мегадом“ ООД (неизвършена класификация на образуваните отпадъци); от РИОСВ Хасково е съставен АУАН на „Траш Еко Пак“ ЕООД (неотстранени от площадката на дружеството съхранявани отпадъци).

От РИОСВ Монтана е съставен АУАН и е наложена глоба на зам.-кмета на община Белоградчик, на стойност 2 000 лв., за непочистени терени в гр. Белоградчик, замърсени с битови отпадъци.

За нерегламентирано изгаряне на отпадъци, от РИОСВ Благоевград е съставен АУАН на физическо лице, а от РИОСВ Монтана е съставен АУАН на „Наслада 99“ ООД.

За неизпълнение на дадени предписания, са наложени имуществени санкции, от РИОСВ Стара Загора - на „Блиц“ ЕООД (2 500 лв., 2 800 лв. и 3 000 лв.), от РИОСВ София - на „Барит Майнинг” ЕООД (2 000 лв.), от РИОСВ Шумен - на „Хаддад Милк” ЕООД (1 000 лв.), а от РИОСВ Пловдив е съставен АУАН и е наложена имуществена санкция, в размер на 5 000 лв., на „Бизнеспарк Маноле” ООД.

***Ефект спрямо околната среда, бизнеса и обществеността***

Почистени са замърсявания с отпадъци в: с. Смирненски, община Ветово; с. Ясеновец, община Разград; местност „Червената скала“, с. Равногор, община Брацигово; с. Сипей, община Кърджали и в гр. Стрелча.

Преустановено е замърсяването на водите на язовир Йовковци с отпадъчни води, формиращи се от къща за гости в с. Вълчовци, община Елена.

Екземпляри от видовете „Бял щъркел“, „Поен дрозд“, „Ням лебед“, „Малък воден бик“, „Белоглав лешояд“, „Сова“, „Козодой“, „Обикновен мишелов“ и „Голям ястреб“ са настанени в Спасителен център за диви животни в гр. Стара Загора, екземпляр от вида „Шилоопашата костенурка“ е настанен в Център за размножаване и рехабилитация на сухоземни костенурки на Фондация „Геа Челония“, а екземпляр от вида „Малък воден бик“ е освободен в подходящ за вида район.

Поставени са информационни табели на шест вековни дървета – две в община Ивайловград и четири в община Хасково.

Взето е участие в мероприятия, организирани по повод Европейска седмица на мобилността (16-22 септември) и Националната инициатива „Да почистим България заедно“ (14 септември).